**ЈАВНО КОМУНАЛНО ПРЕДУЗЕЋЕ КУЧЕВО КУЧЕВО**

**ИЗВЕШТАЈ О УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА**

 **01.01.2021.-31.03.2021.**

**Кучево, Maj 2021. године**

**Основни статусни подаци:**

**Пословно име: Јавно комунално предузеће Кучево**

**Седиште: Кучево**

**Претежна делатност: 3811-сакупљање отпада који није опасан**

**Матични број: 07323824**

**Пиб: 102025919**

**Надлежно министарство: /**

 ЈКП Кучево је привредно друштво које обавља претежну делатност под шифром 3811-сакупљање отпада који није опасан (регистовано код АПР-а), такође и:

* сакупљање, пречишћавање и дистрибуција воде;
* погребне и сродне делатности;
* уклањање отпадних вода;
* снабдевање паром и климатизација;
* санација, рекултивација и друге области управљања отпадом;
* грађевински радови;
* постављање електричних инсталација;
* постављање водоводних, канализационих, грејних и климатизационих система;
* изградња цевовода;
* друмски превоз терета;
* одржавање градске пијаце и пружање услуга на њима;
* услуге уређења и одржавање околине;
* изградња путева и аутопутева;
* разрада грађевинских пројеката;
* изградња мостова и тунела;
* услужне делатности у копненом саобраћају (паркинг сервис);
* архитектонска делатност (просторно планирање);
* одржавање путева и путне инфраструктуре;
* одржавање јавне расвете;
* остале непоменуте услужне делатности.

Програм пословања за 2021. годину ЈКП Кучево је усвојило 27.11.2020. године.

**Биланс успеха** – Пословни приходи на крају првог квартала (аоп 1001) износе 22.336 хиљада и нижи су од планираних за износ од 10.715 хиљада динара због мањих прихода од продаје производа и услуга услед смањења броја становника, па самим тим и мањег броја корисника услуга, као и из разлога што сви започети послови нису завршени; мањих прихода од субвенција јер у 2020. и 2021. години нису коришћене као и услед мањих прихода од закупа. На нижа остварења на позицији пословних прихода утицало је и то што није дошло до повећања цена услуга које ЈКП Кучево пружа. Пословни расходи (аоп 1018) износе 19.153 хиљада динара и мањи су од плана због мањих трошкова горива и енергије, мањих трошкова зарада пошто јер је и даље на снази забрана запошљавања као и мањих трошкова амортизације од планираних. У оквиру пословних расхода веће вредности од плана остварене су на позицијама трошкова материјала као и производних услуга и нематеријалних трошкова, сервисирања и поправки возила, опреме и алата, регистрације возила, ангажовања туђе механизације услед честих кварова на сопственој механизацији, чешћих прегледа воде за пиће од стране Завода за јавно здравље и др. Финансијски приходи мањи су од плана услед мање наплате заосталих потраживања преко јавних извршитеља. Након свега горе поменутог остварен је добитак у овом првом кварталу пре опорезивања (аоп 1058) у износу од 2.910 хиљаде динара, тако да нето добитак (АОП 1064) износи 2.474 хиљада динара.

**Биланс стања** – На позицијама у билансу стања имамо следећу ситуацију:

- позиција некретнине, постројења и опрема (аоп 010) износе 25.734 хиљада динара и мање су од плана за износ од 3.305 хиљада динара није било набавки опреме као и услед амортизације;

- обртна имовина (аоп 043) износи 50.419 хиљада динара и мања је од плана за 6.075 хиљаде динара услед мањег остварења на позицији потраживања од купаца као и потраживања од Општине Кучево на име извршених радова који до краја овог квартала нису наплаћена.

-готовина и готовински еквиваленати у првом кварталу износи 5.626 хиљада динара и много је мања је од плана а све из разлога мање наплате у време пандемије вируса која траје и даље.

 - капитал (аоп 0401) износи 50.401 хиљада динара и већи је од плана услед веће нераспоређене добити ранијих година;

 - обавезе (аоп 0442) износе 25.752 хиљада динара и веће су од плана услед већих обавеза према добављачима због набавке горива, течног хлора.

 Све горе поменуто утицало је на то да укупна актива (аоп 071) и укупна пасива (аоп 0464) на крају првог квартала 2021. износе 76.153 хиљада динара и мањи су од плана за око 9.380 хиљаде динара.

**Трошкови запослених** – Маса нето зарада износи 6.931.145 динара, маса бруто 1 зарада 9.472.519 динара, маса бруто 2 зарада 11.049.693 динара јер услед забране запошљања нису ангажовани нови радници, већ је вршена само замена радника који су на боловању дуже од 30. дана. Из истих разлогао мањи је и број запослених на неодређено и одређено. Накнада по уговору о делу није било у овом кварталу, док су бруто накнаде по уговору о привремено повременим пословима у првом кварталу 1.207.790 динара и мање су од плана. Накнада по осталим уговорима у овом кварталу није било.Од ове 2021. године, уведено је плаћање накнаде члановима НО у износу од 60.000 динара, за три члана. Превоз запослених са посла и на посао као и дневнице на службеном путовању мање су од плана. Отпремнине за одлазак у пензију је било за једног радника, док је на име помоћи радницима и породицама радника исплаћено 17.015 динара што је мање од плана из разлога што је у овом кварталу није исплаћена солидарна помоћ.

**Динамика запослених –** ЈКП Кучево је на дан 31.12.2020. године имало 51,5 радника на неодређено и 4 радника на одређено и 4 радника ван радног односа (Уговор о привремено повременим пословима 4). Стање 31.03.2021. године је 56,5 радника на неодређено, 3 радика на одређено, и 9 радника ван радног односа (пп послови).

**Кретање цена производа и услуга –** У првом кварталу 2021. године цене комуналних и осталих услуга остале су непромењене.

**Субвенције и остали приходи буџета –** У првом кварталу 2021. године није било субвенција од стране оснивача.

**Средства за посебне намене** – У овом обрасцу се може видети да је ЈКП Кучево планирало и реализовало средства за донације, репрезентацију и рекламу и пропаганду. У овом кварталу за потребе репрезентације потрошено је 12.836 динара што је доста смањено за разлику од предходних периода, док за потребе рекламе и пропаганде није било потребе у овом кварталу.

**Нето добит** – Након подношења завршног рачуна за 2020. годину и пореске пријаве за порез на добит, у 2020. години остварен је нето добитак у износу од 490.253 динара.

**Кредитна задуженост** – ЈКП Кучево је крајем 2018. године добило кредит од Комерцијалне банке у износу од 5.000.000,00 динара за одржавање текуће ликвидности и солветности са фиксном каматном стопом од 4% годишње и роком отплате од 36 месеци. Кредитна задуженост на крају првог квартала 2021. године износи 1.938.764 динара, док је на име камате плаћено 30.155 динара, и у плану је да се кредит отплати почетком 2022. Године.

**Готовински еквиваленти и готовина** – У овом обрасцу може се видети стање на пословним рачунима које ЈКП Кучево има код Банке Интесе, Комерцијалне банке као, Управе за трезор, Банке Поштанске штедионице и стање благајне на дан 31.03.2021.г. Укупно стање готовине на свим рачунима и у благајни износи 5.627.148 динара и мања је од плана за овај први квартал.

**Извештај о инвестицијама –** У овом кварталу ЈКП Кучево није имало инвестиција.

**Бруто потраживања јавног предузећа за дате кредите и зајмове, продате производе, робу и услуге и дате авансе и друга потраживања –** У овој табели може се видети структура бруто потраживања ЈКП Кучево. Највећи удео у укупним потраживањима односи се на потраживања од физичких лица, домаћих правних лица и предузетника, од јединица локалне самоуправе и од републичких органа и организација. Бруто потраживања на крају првог квартала износе 21.878 хиљада динара и бруто и нето.

**Закључак –** ЈКП Кучево је у првом кварталу (01.01.2021.-31.03.2021. године) остварило резултате претежно у складу са планом и програмом пословања за први квартал 2021. годину. Одступања од плана настала су из разлога што је до краја првог квартала услед слабије платежне моћи становништва и привреде као свих извршених послова који нису у целости наплаћени, као и због пандемије вируса. И поред свих потешкоћа у свом пословању са којима се сусреће, ЈКП Кучево у наредном периоду очекује повећање економских показатеља. Потребно је нагласити да је овај квартални извештај само процена како је ЈКП Кучево пословало у првом кварталу 2021.

ЈКП КУЧЕВО- вд директор,

Славиша Маријоковић